Broj: 711-I-262-M-18/23-02-23

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Branislava Milinovića, općinskog načelnika Općine Slavonski Šamac,** za davanjem mišljenja Povjerenstva, na 202. sjednici, održanoj 3. veljače 2023., daje sljedeće

**MIŠLJENJE**

**Na temelju članka 18. stavka 5. ZSSI-a obveznik Branislav Milinović može istovremeno uz obnašanje dužnosti općinskog načelnika Općine Slavonski Šamac biti član izvršnog odbora i potpredsjednik Županijskog nogometnog saveza Brodsko-posavske županije,** **u okviru prava da bude član upravnih i nadzornih tijela najviše dviju neprofitnih udruga i zaklada bez, prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Branislav Milinović, općinski načelnik Općine Slavonski Šamac. U knjigama ulazne pošte Povjerenstva zahtjev je zaprimljen 23. siječnja 2023. pod poslovnim brojem 711-U-866-M-18/23-01-2, povodom kojeg se vodi predmet broj M-18/23.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Branislav Milinović kao općinski načelnik Općine Slavonski Šamac dužan pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu za davanjem mišljenja obveznik postavlja pitanje može li kao općinski načelnik Općine Slavonski Šamac biti imenovan odnosno predložen za člana izvršnog odbora Županijskog nogometnog saveza Brodsko-posavske županije i za podpredsjednika Županijskog nogometnog saveza Brodsko-posavske županije te obavljati navedene dužnosti u slučaju imenovanja.

Uvidom u Registar udruga Povjerenstvo je utvrdilo da je Županijski nogometni savez Brodsko-posavske županije upisan u navedeni registar pod oblikom udruživanja „savez udruga“.

Zakonom o udrugama („Narodne novine“, br. 74/14., 70/17., 98/19. i 151/22.) je u članku 20. stavku 1. propisano da se udruge mogu udruživati u savez, zajednicu, mrežu, koordinaciju ili drugi oblik udruživanja neovisno o području svoga djelovanja i slobodno utvrđivati naziv toga oblika udruživanja te da takav oblik udruživanja može imati svojstvo pravne osobe i na njega se na odgovarajući način primjenjuju odredbe toga Zakona.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo nastavno na sve navedeno ističe da sukladno odredbama ZSSI-a nema zapreke da Branislav Milinović, općinski načelnik Općine Slavonski Šamac, kao obveznik u smislu istoga Zakona, prihvati dužnost člana izvršnog odbora i podpredsjednika Županijskog nogometnog saveza Brodsko-posavske županije, koji je ustrojen u obliku saveza udruga, u okviru prava da bude član upravnih i nadzornih tijela najviše dviju neprofitnih udruga i zaklada. Za obavljanje dužnosti člana izvršnog odbora i podpredsjednika spomenutog saveza udruga obveznik ZSSI-a. sukladno članku 18. stavku 5. ZSSI-a, nema pravo na naknadu ili primanje dara, osim prava na naknadu putnih i drugih opravdanih troškova.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Branislav Milinović, putem e-mail adrese
2. Objava na internetskoj stranici Povjerenstva
3. Pismohrana